**О Б Р А З Л О Ж Е Њ Е**

**Одлуке о буџету општине Горњи Милановац за 2019. годину**

**Законски основ за доношење Одлуке о буџету**

 Законски основ за доношење Одлуке о буџету садржан је у члану 20. став 1. тачка 3. и члану 32. став 1. тачка 2. Закона о локалној самоуправи ("Сл. гласник РС", број 129/2007, 83/2014, 101/2016 – др.закон и 47/2018), којима је утврђено да је општина одговорна да преко својих органа доноси буџет, а обезбеђивање средстава општинама за обављање изворних и поверених послова, уређено је Законом о финансирању локалне самоуправе ("Сл. гласник РС", бр. 62/2006, 47/2011, 93/2012, 99/2013 - усклађени дин. изн., 125/2014 - усклађени дин. изн., 95/2015 - усклађени дин. изн., 83/2016, 91/2016 - усклађени дин. изн., 104/2016 - др. закон и 96/2017 - усклађени дин. изн.). Законом о буџетском систему ("Сл. гласник РС", број 54/2009, 73/2010, 101/2010, 101/2011, 93/2012, 62/2013, 63/2013 – испр., 108/2013, 142/2014, 68/2015- др. закон, 103/2015, 99/2016 и 113/2017), јединствено се уређује планирање, припрема, доношење и извршење буџета, буџетско рачуноводство и извештавање, контрола и ревизија буџета, као и финансирање надлежности јединица локалне самоуправе.Буџетски календар локалне власти је дефинисан у члану 31. Закона, којим је утврђено да Скупштина општине доноси Одлуку о буџету до **20. децембра**.

Чланом 40. Закона предвиђено је да по добијању Фискалне стратегије, локални орган управе надлежан за финансије доставља директним и индиректним корисницима буџета Упутство за припрему буџета које између осталог треба да садржи:

* основне економске претпоставке и смернице за припрему нацрта буџета локалне власти;
* опис планиране политике локалне власти;
* процену прихода и примања и расхода и издатака буџета локалне власти за буџетску и наредне две фискалне године;
* обим средстава које може да садржи предлог финансијских плановима директних и индиректних буџетских корисника за буџетску годину, са пројекцијама за наредне две фискалне године;
* смернице за припрему средњорочних планова директних корисника средстава буџета локалних власти;
* поступак и динамику припреме буџета и предлога финансијских планова директних буџетских корисника.

Чланом 41. Закона о буџетском систему дефинисано је да су индиректни корисници средстава буџета локалне власти обавезни да припреме предлог финансијског плана на основу смерница које се односе на буџет општине.

По буџетском календару који је дефинисан чланом 31. Закона о буџетском систему **министар финансија требало је да достави Упутство за припрему Oдлуке о буџету локалне власти као и Фискалну стратегију до 5. јула 2018. године**, али ова законска обавеза није испоштована.

Поштујући буџетски календар који је дефинисан чланом 31. Закона, Општинска управа општине Горњи Милановац као локални орган управе надлежан за финансије, доставила је 31. јула 2018. године свим буџетским корисницима Упутство за припрему нацрта буџета локалне власти за 2019. годину број: 4-04-400-108/2018.

У напомени Упутства наглашено је да ће по доношењу **Упутства за припрему одлуке о буџету локалне власти за 2019. годину**, који садрже конкретне параметре за утврђивање висине појединих врста расхода, пре свега, плата, као и осталих мера које утичу на јавну потрошњу, сви буџетски корисници бити благовремено обавештени, како би приступили евентуалним изменама и допунама предлога финансијских планова.

Министар финансија Владе Републике Србије донео је **Упутство за припрему одлуке о буџету локалне власти за 2019. годину**, са пројекцијама са пројекцијама за 2020. и 2021. годину и оно је објављено на сајту Министарства финансија 5. новембра 2018. године.

Одмах по доношењу овог Упутства, Одељење за финансије, рачуноводство и локалну пореску администрацију доставило је свим буџетским корисницима измене и допуне Упутства за припрему буџета општине Горњи Милановац за 2019. годину.

 **СМЕРНИЦЕ ЗА ПРИПРЕМУ ИЗМЕНЕ И ДОПУНЕ ПРЕДЛОГА ФИНАНСИЈСКИХ ПЛАНОВА ЗА 2019. ГОДИНУ**

***Планирање масе средстава за плате запослених у 2019. години***

***1. Законско уређење плата***

Плате запослених у јавном сектору уређене су Законом о систему плата запослених у јавном сектору („Службени гласник РС”, број 18/16, 108/16 и 113/17). Плате запослених код корисника буџета локалне власти уређене су и у складу са Законом о платама у државним органима и јавним службама („Службени гласник РС”, бр. 62/06...21/16 - др.закон), Законом о привременом уређивању основица за обрачун и исплату плата, односно зарада и других сталних примања код корисника јавних средстава („Службени гласник РС", број 116/14), Уредбом о коефицијентима за обрачун и исплату 9 плата именованих и постављених лица и запослених у државним органима („Службени гласник РС”, бр. 44/08 - пречишћен текст, 2/12 и 23/18).

Приликом обрачуна и исплате плата за запослене у предшколским установама и другим јавним службама (установе културе) не примењује се Уредба о коефицијентима за обрачун и исплату плата именованих и постављених лица и запослених у државним органима, већ Уредба о коефицијентима за обрачун и исплату плата запослених у јавним службама („Службени гласник РС”, бр. 44/01...113/17).

***2. Законом уређена основица за обрачун плата***

Приликом обрачуна и исплате плата примењују се основице према закључцима Владе Републике Србије, до примене одредаба Закона о систему плата запослених у јавном сектору.

И током 2019. године примењују се одредбе Закона о привременом уређивању основица за обрачун и исплату плата, односно зарада и других сталних примања код корисника јавних средстава („Службени гласник РС”, број 116/14).

Локална власт у 2019. години може планирати укупна средства потребна за исплату плата запослених које се финансирају из буџета локалне власти, тако да масу средстава за исплату плата планирају на нивоу исплаћених плата у 2018. години, а највише до дозвољеног нивоа за исплату плата у складу са чланом 40. Закона о буџету Републике Србије за 2018. годину („Службени гласни РС”, бр. 113/2017).

***3. Планирање масе средстава за плате у одлукама о буџету за 2019. годину***

**Упутством** се наводи да укупну масу средстава за плате треба умањити за плате запослених код корисника буџетских средстава које су се финансирале из буџета локалне власти са економских класификација 411 и 412, а више се не финансирају (због престанка рада корисника и сл.) односно за плате запослених који су радили код тих корисника, а који нису преузети у органе и службе управе или јавне службе чије се плате финансирају из буџета локалне власти на економским класификацијама 411 и 412.

Тако укупна планирана маса средстава за плате ће се увећати у:

- органима и службама локалне власти и месним заједницама за 7 %;

- установама социјалне заштите за 7%;

- предшколским установама за 7%;

- осталим јавним службама 7 %.

Међутим, изменама **Закона о буџетском систему** предвиђено је да ће се у 2019. години повећати плате код корисника буџетских средстава, и то код:

- установа основног и средњег образовања, установа ученичког и студентског стандарда и установа социјалне заштите - за 9%; стим што су овде су сврстане и предшколске установе,

- корисника средстава буџета локалне власти за 7%;

**Средства за плате се планирају на бази постојећег, а не систематизованог броја запослених.**

Средства добијена по основу умањења у складу са одредбама Закона о привременом уређивању основица за обрачун и исплату плата, односно зарада и других сталних примања код корисника јавних средстава, треба планирати на апропријацији економској класификацији 465 - Остале дотације и трансфери.

***4. Планирање броја запослених у 2019. години***

**А) Законско уређење**

Према члану 2. ст. 4 и 5. Закона о начину одређивања максималног броја запослених у јавном сектору („Службени гласник РС”, број 68/15, 85/15-УС и 81/16-УС) (у даљем тексту: Закон о максималном броју), Систем локалне самоуправе, у смислу овог закона чине органи јединице локалне самоуправе, јавне службе, јавна предузећа, правна лица основана од стране тих предузећа, привредна друштва и друге организације које у систему локалне самоуправе **имају обавезу пријављивања података о запосленима у регистар који води министарство надлежно за послове финансија**, односно запослене чије се плате, односно зараде финансирају из буџета јединице локалне самоуправе.

Према члану 4. став 1. Закон о максималном броју за сваку календарску годину, актом Владе се утврђује максималан број запослених на неодређено време у систему локалне самоуправе.

У члану 6. Закона о максималном броју уређено је да скупштина јединице локалне самоуправе својим актом утврђује максималан број запослених за сваки организациони облик у систему локалне самоуправе.

Члан 8. Закона о максималном броју прописује да максималан број запослених у систему локалне самоуправе представља укупан број запослених у свим организационим облицима јединице локалне власти, који ће се остварити до завршетка рационализације, уз остварене уштеде за плате запослених.

У тачки 9. Одлуке о максималном броју запослених на неодређено време у систему локалне самоуправе за 2017. годину („Службени гласник Републике Србије”, број 61/17), наводи се да у оквиру максималног броја запослених, одређеног у тач. 2, 5. и 7 ове Oдлуке, **сваки организациони облик може имати највише онолики број запослених на неодређено време, за који има обезбеђена средства за зараде.**

**Б) Ограничење броја запослених на одређено време**

Укупан број запослених на одређено време, због привремено повећаног обима посла, лица ангажованих по уговору о делу, уговору о привременим и повременим пословима, закључених непосредно или преко омладинске или студентске задруге и лица ангажованих по другим основима не може бити већи од 10% броја запослених на неодређено време код организационог облика (члан 10. став 1.). Организациони облик који има мање од 100 запослених може да има највише до 10 запослених или ангажованих лица у смислу става 1. овог члана (став 2), с тим да уколико тај број превазилази 10% запослених на неодређено време, јединица локалне власти се мора обратити Комисији Владе за новозапошљавање ради добијања сагласности.

Локална власт је у обавези да у одлуци о буџету за 2019. годину, у делу буџета који садржи норме битне за извршење буџета, у посебној одредби искаже **број запослених на неодређено и одређено време, за које су у буџету локалне власти обезбеђена средства.**

**Капитални пројекти**

Капитални пројекти су пројекти изградње и капиталног одржавања зграда и грађевинских објеката инфраструктуре од интереса за Републику Србију, односно локалну власт укључујући услуге пројектног планирања које је саставни део пројекта, обезбеђивање земљишта за изградњу, као и пројекти који подразумевају улагања у опрему, машине и другу нефинансијску имовину, а у функцији су јавног интереса.

**Упутством је наглашено да се капитални пројекти планирају и укључују у буџет у складу са одредбама Уредбе о садржини, начину припреме и оцене, као и праћењу спровођења и извештавању о реализацији капиталних пројеката („Службени гласник РС”, бр. 63/2017) и Правилника о садржини, роковима и поступку достављања инвестиционе документације за капиталне пројекте („Службени гласник РС”, бр. 18/2018).**

**Смернице из Упутства за припрему буџета општине Горњи Милановац за 2019. годину**

Сагледавајући привредна кретања у првој половини 2018. године, полазећи од тога да je Фискалнoм стратегијoм за 2018. годину са пројекцијама за 2019. и 2020. годину предвиђено да ће у 2019. години стопа реалног раста БДП-а износити 2,8%, као и раст потрошачких цена од 2,8%, ниво упослености у привреди и јавном сектору, а сагласно одредбама члана 40. Закона о буџетском систему, Упутством за припрему буџета општине Горњи Милановац за 2019. годину буџетским корисницима општине Горњи Милановац наложено је да се при изради предлога финансијског плана за 2019. годину придржавају следећег:

 1. Основ политике планирања прихода и расхода за 2019. годину мора бити у складу са реалним пројекцијама буџета општине за 2018. годину.

 2. При изради предлога финансијских планова за 2019. годину, корисници буџета треба да планирају расходе и издатке до нивоа утврђених овим Упутством, водећи рачуна при томе уговореним обавезама и донетим одлукама од стране Скупштине општине, односно надлежног органа општине Горњи Милановац.

 3. Ради сагледавања могућности буџета општине Горњи Милановац за 2019. годину и наредне две године, дата је пројекција прихода и примања као и лимити за све буџетске кориснике. Лимити расхода за буџетске кориснике општине Горњи Милановац за 2019. годину, дати су на бази сагледавања потребних средстава за рад и функционисање буџетских корисника, створених обавеза и могућности смањења појединих расхода у оквиру директних и индиректних буџетских корисника, као и најављених законских прописа од стране Владе Републике Србије.

4. Планирање расхода за плате и накнаде запослених у складу са колективним уговором (плате, отпремнине, превоз, социјална давања и др.), треба вршити крајње рационално. Приликом утврђивања масе средстава за плате у 2019. години буџетски корисници треба да пођу од постојећег броја запослених и предвиђеног повећања плата за 2019. годину.

5. Расходе по основу куповине роба и услуга треба планирати на нивоу 2018. године (ограничења услуге репрезентације, поклона, службених путовања, контрола дневница, фиксне и мобилне телефоније и др.) и они се могу планирати само ако су у функцији обављања изворних и поверених послова у складу са Законом односно актом оснивача.

 6. Набавка роба и услуга и капитална улагања (зграде, опрема) морају бити у складу са Законом о јавним набавкама. У 2019. години расходи на терет буџета неће се извршавати уколико не постоји план јавних набавки.

У изради одлуке о буџету јединица локалне самоуправе примењује се **униформна програмска структура за ЈЛС** коју је припремило Министарство финансија је у сарадњи са СКГО и садржи 17 програма уместо ранијих 15, као и низ измена на нивоу програмских активности са сходно усклађеним шифрама.

У вези стим, предлог финансијских планова мора да садржи образложење општег дела финансијског плана и програмске информације. Чланом 28. Закона о буџетском систему систему дефинисано је да „**Програмске информације** из става 5. тачка 2) овог члана садрже описе програма, програмских активности и пројеката корисника буџетских средстава, циљеве који се желе постићи у средњорочном периоду спровођењем програма, програмских активности и пројеката, као и показатеље учинка за праћење постизања наведених циљева.

У прошлогодишњем Упутству за припрему Oдлуке о буџету локалне власти наведено је да приликом израде одлуке о буџету локалне власти треба водити рачуна о томе да се као директни корисници могу исказивати само органи и службе локалне власти, а да су индиректни корисници буџетских средстава буџетски фондови, месне заједнице, установе основане од стране локалне власти, док јавна предузећа, фондови и дирекције основани од стране локалне власти не могу се исказивати као индиректни корисници буџетских средстава, с обзиром на то да се не финансирају из наменских јавних прихода. Чланом 2. тачка 8) Закона о буџетском систему дефинисан је појам индиректних буџетских корисника.

Такође, надлежни орган треба да преиспита основаност и оправданост постојања рачуна сопствених прихода индиректних корисника буџетских средства у случају када коришћење и расподела тих прихода није уређена посебним законима. Уколико буџетски корисник, у складу са посебним законима, остварује сопствене приходе надлежни орган локалне власти дужан је да води рачуна да тај корисник извршава расходе и издатке првенствено из тог и других извора, па тек онда из извора 01 – Приходи из буџета (члан 52. Закона о буџетском систему).

Од 1. јануaра 2017. године приходи остварени по основу пружања услуга боравка деце у предшколским установама планирају се на извору 01- Приходи из буџета. Како би предшколске установе могле да прате остварење ових прихода, односно неизвршавања обавеза родитеља по овом основу, потребно је да надлежни орган јединице локалне самоуправе изводе о оствареним уплатама овог прихода на прописан рачун за уплату јавних прихода доставља предшколским установама.

 Чланом 28. Закона о буџетском систему дефинисано је да се буџет се састоји из општег дела, посебног дела и образложења.

 **Општи део буџета** обухвата:

1) рачун прихода и расхода и нето набавку нефинансијске имовине (разлика продаје и набавке нефинансијске имовине); буџетски суфицит, односно дефицит;

2) укупни фискални суфицит, односно укупни фискални дефицит;

3) рачун финансирања, односно предлог за коришћење суфицита, а у случају дефицита - изворе за његово финансирање исказане и квантификоване појединачно по врстама извора;

4) преглед очекиваних средстава из финансијске помоћи Европске уније;

5) процену укупног новог задужења, односно раздужења Републике Србије у току буџетске године;

6) преглед планираних капиталних издатака буџетских корисника за текућу и наредне две буџетске године;

7) сталну и текућу буџетску резерву.

 **Посебни део буџета** исказује финансијске планове директних корисника буџетских средстава, према принципу поделе власти на законодавну, извршну и судску.

Финансијски планови из става 3. овог члана укључују расходе и издатке директног корисника буџетских средстава, у складу са економском, функционалном, програмском и класификацијом према изворима финансирања, дефинисаним у члану 29. овог закона.

 **Образложење** буџета садржи:

1) образложење општег дела буџета;

2) програмске информације.

Програмске информације из става 5. тачка 2) овог члана садрже описе програма, програмских активности и пројеката корисника буџетских средстава, циљеве који се желе постићи у средњорочном периоду спровођењем програма, програмских активности и пројеката, као и показатеље учинка за праћење постизања наведених циљева. Неки од дефинисаних циљева, односно показатеља учинка програма, програмске активности или пројекта представљају родно одговорне циљеве, односно родне показатеље којима се приказују и прате планирани доприноси програма, програмске активности или пројекта остваривању родне равноправности.

**ПРИХОДИ БУЏЕТА**

 Планирани текући приходи и примања буџета општине Горњи Милановац за 2019. годину износе **1.412.041.000** динара, што је на нивоу плана текућих прихода и примања за 2018. годину.

Најзначајнији део приходне стране буџета за 2019. годину представљају приходи од пореза на зараде и они су планирани су у износу од 590.563.000 динара, порез на приходе од самосталних делатности планиран је у износу од 63.000.000 динара, а порез на остале приходе на нивоу 36.000.000 динара. Порез на приходе спортиста и спортских стручњака планиран је у износу од 2.365.000 динара. Приходи од пореза на приходе од самосталних делатности планирани су са увећањем од 20% у односу на 2018. годину, порез на зараде са растом од 4%, док су остали од пореза на зараде планирани на нивоу 2018. године.

Порез на имовину је планиран у износу од 177.500.000 динара, а порез на капиталне трансакције у износу од 29.000.000 динара, oд чега је порез на пренос апсолутних права на моторним возилима, по решењу Пореске управе 6.000.000 динара.

 Планирани приходи од комуналних такси на фирму планирани су на прошлогодишњем нивоу и износе 25.000.000 динара, а од комуналних такси за држање моторних друмских и прикључних возила такође је планирано 25.000.000 динара.

По основу посебне накнаде за заштиту и унапређење животне средине планирана су средства у износу од 15.000.000 динара, а од дуговања за неплаћену накнаду за коришћење грађевинског земљишта из претходних година, планиран је прилив од 9.500.000 динара.

Приходи од накнаде за коришћење минералних сировина имају значајно учешће у структури буџетских прихода, и за 2019. годину планирани су на нивоу од 49.000.000 динара.

 Приход од новчаних казни за саобраћајне прекршаје планирaње су у износу од 12.000 динара, односно за 25% мање него у 2019. години, а мешовити и неодређени приходи у корист општине на нивоу од 14.000.000 динара.

Изменама Закона о буџетском систему укинути су подрачуни сопствених прихода, осим код установа из области културе, тако да се ова средства уплаћују у буџет општине. Планирани прилив средстава по овом основу од Установе Спортско рекреативни центар износи 4.425.000 динара, а од Туристичке организације 1.200.000 динара.

Приходи остварени по основу пружања услуга боравка деце у предшколскиј установи „Сунце“, који су раније евидентирани као сопствени приход, у 2019. години уплаћиваће се директно у буџет општине на одговарајући рачун прописан за уплату јавних прихода. По овом основу планиран је приход од 41.700.000 динара.

Планирани наменски добровољни трансфери у буџет општине од стране физичких и правних лица из сеоских месних заједница за асфалтирање некатегорисаних путева износе 14.000.000 динара.

Планирана примања од продаје непокретних и покретних ствари буџета општине Горњи Милановац за 2019. годину износе 3.500.000 динара.

**ОБРАЗЛОЖЕЊЕ ПРЕДЛОГА ПОТРЕБНИХ СРЕДСТАВА ПО КОРИСНИЦИМА БУЏЕТА (РАСХОДИ)**

 Чланом 29. Закона о буџетском систему дефинисано је да се буџет припрема и извршава на основу система јединствене буџетске класификације.

 Буџетска класификација обухвата економску класификацију прихода и примања, економску класификацију расхода и издатака, организациону класификацију, функционалну класификацију, програмску класификацију и класификацију према изворима финансирања, при чему:

1) економска класификација прихода и примања исказује приходе и примања на основу прописа или уговора који одређују изворе прихода, односно примања;

2) економска класификација расхода и издатака исказује појединачна добра и услуге и извршена трансферна плаћања;

3) организациона класификација исказује расходе и издатке по корисницима буџетских средстава, са расподелом апропријација између корисника;

4) функционална класификација исказује расходе и издатке по функционалној намени за одређену област и независна је од организације која ту функцију спроводи;

5) програмска класификација исказује класификацију програма корисника буџетских средстава;

6) класификација расхода и издатака према изворима финансирања исказује приходе и примања, расходе и издатке према основу остварења тих средстава.

Нацрт буџета општине за 2019. годину уређен је у складу са одредбама Закона и Правилника о стандарном класификационом оквиру и контном плану за буџетски систем ("Сл. гласник РС", број 16/2016 и 49/2016).

 Структура расхода и издатака буџета за 2019. годину по економској класификацији дата је у следећој табели:

|  |  |  |  |
| --- | --- | --- | --- |
| **Економска****класифик.** | **ОПИС** | **Износ** | **%** |
| 411 | Плате, додаци и накнаде запослених  | 254.950.000 | 14,89 |
| 412 | Соц. доприноси на терет послодавца | 45.723.000 | 2,67 |
| 413 | Накнаде у натури | 2.240.000 | 0,13 |
| 414 | Социјална давања запосленима | 6.695.000 | 0,39 |
| 415 | Накнаде трошкова за запослене | 7.900.000 | 0,46 |
| 416 | Награде запосл. и остали пос.расходи | 5.080.000 | 0,30 |
| 421 | Стални трошкови | 86.342.000 | 5,04 |
| 422 | Трошкови путовања | 4.000.000 | 0,23 |
| 423 | Услуге по уговору | 158.553.000 | 9,26 |
| 424 | Специјализоване услуге | 61.025.000 | 3,56 |
| 425 | Текуће поправке и одржавање | 64.910.000 | 3,79 |
| 426 | Материјал | 33.147.000 | 1,94 |
| 441 | Отплата домаћих камата | 2.020.000 | 0,12 |
| 444 | Пратећи трошкови задуживања | 300.000 | 0,02 |
| 451 | Субвенције јавним нефинансијским предузећима и организацијама | 27.000.000 | 1,58 |
| 454 | Субвенције приватним предузећима  | 57.400.000 | 3,35 |
| 463 | Трансфери осталим нивоима власти | 124.640.000 | 7,28 |
| 464 | Дотације ООСО | 45.000.000 | 2,63 |
| 465 | Остале донације, дотације и трансфери | 26.421.000 | 1,54 |
| 472 | Накнаде за соц. заштиту из буџета | 43.240.000 | 2,54 |
| 481 | Дотације невладиним организацијама | 44.755.000 | 2,61 |
| 482 | Порези, обавезне таксе и казне | 1.550.000 | 0,09 |
| 483 | Новчане казне и пенали по реш.судова | 10.050.000 | 0,59 |
| 484 | Накнада штете услед елем.непогода | 10.700.000 | 0,62 |
| 499 110 | Стална буџетска резерва | 5.000.000 | 0,29 |
| 499 120 | Текућа буџетска резерва | 15.000.000 | 0,88 |
| 511 | Зграде и грађевински објекти | 512.020.000 | 29,91 |
| 512 | Машине и опрема | 26.880.000 | 1,57 |
| 515 | Нематеријална имовина | 1.230.000 | 0,07 |
| 523 | Залихе робе за даљу продају | 770.000 | 0,04 |
| 541 | Земљиште | 20.000.000 | 1,17 |
| 621 | Набавка домаће финансијске имовине | 6.800.000 | 0,40 |
|  | **УКУПНИ РАСХОДИ И ИЗДАЦИ:** | **1.712.041.000** | **100,00** |

У структури расхода, улагања у инвестиције и текуће поправке и одржавање износе 625.760.000 динара, односно 36,55% од укупних расхода и издатака што је за 85% више него у буџету за 2018. години.

 Планирани расходи за плате износе 300.673.000 динара и тако да учешће плата у укупној структури буџета за 2019. годину износи 17,56%.

**РАЗДЕО 1 – СКУПШТИНА ОПШТИНЕ**

**ПРОГРАМ 16 – ПОЛИТИЧКИ СИСТЕМ ЛОКАЛНЕ САМОУПРАВЕ**

**Програмска активност 21001- 0001 – Функционисање скупштине**

**Функционална класификација 111- Извршни и законодавни органи**

 У оквиру овог програма, **ПА 0001 – Функционисање скупштине,** **глава 1.1 – Извршни и законодавни органи,** планиране су **плате за** председника Скупштине општине и секретара Скупштине општине у износу од 2.943.000 динара.

**Одборнички додатак** је планиран у износу од 7.480.000 динара, односно 8.000 динара месечно по одборнику и 10.000 динара месечно за шефове одборничких група.

**Стални трошкови** у износу од 180.000 динара планирани су за плаћање телефонских рачуна председника, заменика председника и секретара Скупштине општине.

**Трошкови путовања** од 300.000 динара планирани су за превоз одборника и дневнице председника, заменика председника и секретара Скупштине општине.

Код **Услуга по уговору** 1.360.000 динара предвиђено за исплату накнада члановима комисија за планове и за враћање земљишта, као и накнаде заменику председника СО.

На основу члана 16. Закона о финансирању политичких активности којим је прописано да средства из јавних извора која се обезбеђују за финансирање редовног рада политичких субјеката чији су кандидати изабрани за одборнике одређује на нивоу од 0,105% пореских прихода буџета јединице локалне самоуправе за финансирање **политичких активности** планиран је износ од 985.000 динара.

**РАЗДЕО 2 – ПРЕДСЕДНИК ОПШТИНЕ**

**ПРОГРАМ 16 – ПОЛИТИЧКИ СИСТЕМ ЛОКАЛНЕ САМОУПРАВЕ**

**Програмска активност 21001- 0002 – Функционисање извршних органа**

**Функционална класификација 111- Извршни и законодавни органи**

У овом разделу планиране су **плате** за председника и заменика председника општине у износу од 3.580.000 динара.

**Стални трошкови** предвиђени су у износу од 450.000 динара, а **трошкови путовања** предвиђени су у износу од 300.000 динара. Ови расходи обухватају трошкове смештаја, превоза и дневнице на службеном путу у земљи и иностранству за председника, заменика председника општине, као и за лица која нису запослена у Општинској управи.

Код **услуга по уговору** планирана су средства у износу од 20.250.000 динара. За финансирање редовног пословања и текућих расхода Историјског архива у Чачку планирано је 4.700.000 динара. Средства за финансирањеРегионалнe агенцијe за просторни и економски развој рашког и моравичког округа планирана су у износу од 800.000 динара.

У оквиру овог конта,услуге по уговору, обезбеђена су и средства за прославу Дана општине, објављивање тендера и информативних огласа, услуге штампања, остале стручне услуге, угоститељске услуге и репрезентацију.

**Донације невладиним организацијама** планиране су у износу од 9.870.000 динара од чега за културно-уметничка друштва 5.500.000, остала удружења грађана 1.870.000 динара, а верским заједницама предвиђено је 2.500.000 динара.

**РАЗДЕО 3 – ОПШТИНСКО ВЕЋЕ**

**ПРОГРАМ 16 – ПОЛИТИЧКИ СИСТЕМ ЛОКАЛНЕ САМОУПРАВЕ**

**Програмска активност 21001- 0002 – Функционисање извршних органа**

**Функционална класификација 111- Извршни и законодавни органи**

Код овог директног буџетског корисника планирана су средства од 3.890.000 динара за накнаде члановима Општинског већа који нису на сталном раду.

**РАЗДЕО 4 – ОПШТИНСКА УПРАВА**

**ПРОГРАМ 15 – ОПШТЕ УСЛУГЕ ЛОКАЛНЕ САМОУПРАВЕ**

**Програмска активност 0602-0001: Функционисање локалне самоуправе**

**Функционална класификација 133- Остале опште услуге**

 У Програму 15 – Опште услуге локалне самоуправе, Програмска активност 0602-0001 – Функционисање локалне самоуправе, Функционална класификација 133- Остале опште услуге планиране су **плате** за запослене у Општинској управи на нивоу oд 101.530.000 динара. Социјална давања запосленима (отпремнине и помоћи) планирана су на нивоу 2018. године, односно у износу од 4.400.000 динара. Трошкови превоза на посао износе 3.000.000 динара, а за исплату јубиларних награда планиран је износ од 1.300.000 динара.

 За **сталне трошкове** опредељено је 16.680.000 динара, и они ће бити плаћање трошкова платног промета, грејања, електричне енергије, комуналних услуга, трошкова телефона, интернета, осигурања, поштанских трошкова и слично.

Код **текућих поправки и одржавања** износ 3.500.000 динара планиран је за ремонт водених пумпи на подстаници котларнице, изолацију експазионе посуде и делова мреже у котларници, редовне техничке прегледе и сервисе гасних котларница, редовне техничке прегледе и сервисе противпожарне централе Окружног начелства, редовне сервисе и прегледе противпожарних апарата и хидрантске мреже, копир машина, текуће поправке и одржавање аутомобила, као и за текуће поправке и одржавање општинске зграде.

 Средства за **услуге по уговору** планиранасу на нивоу од 36.530.000 динара. Ова средства су опредељена за ангажовање лица за одређене стручне послове, привремене и повремене послове, услуге информисања, угоститељске услуге, репрезентацију и слично.

 Законом о привременом уређивању основица за обрачун и исплату плата, односно зарада и других сталних примања корисници јавних средстава, којима се умањује планирани износ средстава за плате, односно износ за дотације организацијама обавезног социјалног осигурања, је предвиђено да су дужни су да у року од три дана од дана извршене коначне исплате плата за одређени месец на рачун прописан за уплату јавних прихода Републике Србије уплате разлику између укупног износа плата обрачунатих применом основице која није умањена у смислу члана 5. став 1. овог закона са урачунатим доприносима који се исплаћују на терет послодавца и укупног износа плата обрачунатих применом умањене основице у смислу овог закона са урачунатим доприносима који се исплаћују на терет послодавца. У том смислу за ове намене на **економском конту 465** планирано је 6.700.000 динара.

За набавку **материјала,** пре свега административног и горива за службена возила планирана су средства у износу 7.600.000 динара, што је на нивоу средстава у претходним годинама. За новчане казне и пенале по решењу судова опредељен је износ од 10.000.000 динара, а накнаду штете за повреде или штету услед елементарних непогода и других природних узрока 10.700.000 динара. Истовремено у 2019. години планирана средства за набавку **машина и опреме** износе 7.600.000 динара.

**Функционална класификација 620 – Развој заједнице**

У делу Функционална класификација 620 – Развој заједнице, средства за капиталне инвестиције планирана су у износу од 71.000.000 динара, и то за следеће намене:

* Kуповина објекта Норвешка кућа 12.000.000 динара,
* Дом културе 21.000.000 динара,
* Соларни панели 8.000.000 динара,
* Пројектна документација 15.000.000 динара,
* Видео надзор 15.000.000 динара.

**Функционална класификација 133- Остале опште услуге**

**Програмска активност 0602-0009: Текућа буџетска резерва**

 Текућа буџетска резерва која се по члану 69. Закона о буџетском систему користи за непланиране расходе или за намене за које су планирана недовољна средства, планирана је у износу од 15.000.000 динара. Решење о употреби сталне и текуће буџетске резерве доноси Општинско веће на предлог локалног органа управе надлежног за финансије. Законом о буџетском систему износ текуће буџетске резерве лимитиран је до 4% укупних прихода и примања од продаје нефинансијске имовине за буџетску годину, а стална буџетска резерва на 0,5%. Планирани износи су у законским оквирима.

**Програмска активност 0602-0010: Стална буџетска резерва**

У складу са новим Правилником о Програмима и програмским активностимасредства засталну и текућу буџетску резервупланирана су као посебнепрограмске активности у оквиру директног буџетског корисника – Општинске управе.

Стална буџетска резерва која се користи за отклањање последица ванредних околности (члан 70. Закона о буџетском систему) планирана је у износу од 5.000.000 динара.

**Програмска активност 0602-0014: Ванредне ситуације**

**Функционална класификација 220 – Цивилна заштита**

У буџету су планирана средства у износу од 4.000.000 динара за финансирање **цивилне одбрана** од чега је 1.780.000 динара опредељено за набавку материјала, пре свега набавку униформи за припаднике цивилне заштите, а 1.800.000 динара за набавку опреме за формирање система радио-веза.

**ПРОГРАМ 1 – СТАНОВАЊЕ, УРБАНИЗАМ И ПРОСТОРНО ПЛАНИРАЊЕ**

**Програмска активност 1101-0003: Управљање грађевинским земљиштем**

**Функционална класификација 620 – Развој заједнице**

 Код Програма 1-Становање, урбанизам и просторно планирање,Програмска активност 1101-0003: Управљање грађевинским земљиштем плаирана су средства у износу од 20.000.000 динара за прибављање грађевинског земљишта.

**Пројекат 1: Индустријска зона**

За Пројекат „Индустријска зона“ Одлуком о буџету општине за 2019. годину планирано је 10.000.000 динара.

**Пројекат 2: Уређење фасада**

 За Пројекат „Уређење фасада“ Одлуком о буџету општине за 2019. годину опредељено је 10.000.000 динара.

**ПРОГРАМ 3 – ЛОКАЛНИ ЕКОНОМСКИ РАЗВОЈ**

**Програмска активност 1501-0002: Мере активне политике запошљавања**

**Функционална класификација 412-Општи послови по питању рада**

За реализацију активних мера политике запошљавања у складу са Националним планом запошљавања и ЛАП запошљавања за 2019. годину планирана су средства од 15.000.000 динара.

**ПРОГРАМ 4 – РАЗВОЈ ТУРИЗМА**

**Програмска активност 1502-0001: Управљање развојем туризма**

У циљу интезивнијег развоја сеоског туризма у општини Горњи Милановац, у буџету су предвиђена средстава у износу од 3.500.000 динара за субвенционисање развоја сеоских туристичких домаћинстава, како за проширења капацитета у сеоском туризму, тако и за подизање квалитета услуга.

На овај начин требало би да се мотивише већи број сеоских домаћинстава да се укључе у туристичку понуду , а она која за сада егзистирају у “сивој зони“ , да уђу у легалне токове пословања. На тај начин би се свакако повећали приходи од наплате пореза, као од боравишне таксе.

**ПРОГРАМ 8 - ПРЕДШКОЛСКО ВАСПИТАЊЕ И ОБРАЗОВАЊЕ**

**Програмска активност 2001-0001:функционисање и остваривање предшколског васпитања и образовања**

**Функционална класификација 911: Предшколско васпитање и образовање**

У оквиру Програмске активности - функционисање и остваривање предшколског васпитања и образовања планирана су средства у износу од 4.970.000 динара за израду пројектне документације за реконструкцију објекта Предшколске установе „Сунце“ бр. 2 у Железничкој улици.

**ПРОГРАМ 11 - СОЦИЈАЛНА И ДЕЧЈА ЗАШТИТА**

**Програмска активност 0901-0001:** **Социјалне помоћи**

**Функционална класификација 090: Социјална заштита некласификована на другом месту**

**Економска класификација 463 - трансфери другим нивоима власти-трансфер Центру за социјални рад**

Предлог финансијског плана Центра за социјални рад Горњи Милановац за 2019. годину рађен је на основу Закона о социјалној заштити („Сл. гласник РС“, број 24/2011), Закона о локалној самоуправи („Сл.гласник РС“, број 129/2007), Статута општине Горњи Милановац ( „Сл. гласник општине Горњи Милановац“, број 23/2016), Одлуке о оснивању Центра за социјални рад Општине Горњи Милановац и Одлуке о правима и услугама у социјалној заштити општине Горњи Милановац („Сл.гласник општине Горњи Милановац“, број 24/2011, 17/2016 и 28/2016) и подразумева расходе који се финансирају из буџета општине Горњи Милановац, а односе се на реализацију Одлуке о правима и услугама у социјалној заштити општине Горњи Милановац, по којој Центар за социјални рад Горњи Милановац води поступак признавања права.

 Укупна средства за финансирање активности Центра за социјални рад Горњи Милановац за 2019. годину планирана су у износу од 13.110.000 динара.

 Од наведеног износа за једнократне помоћи планирана су средства од 9.100.000 динара, а осталих 4.010.000 динара за финансирање рада Центра по наведеној одлуци, и то: исплату зараде за једног запосленог који се финансира из буџета општине, накнаде за лица ангажована по уговорима о привременим и повременим пословима, енергетске услуге, услуге телекомуникације, набавку материјала и опреме, трошкове платног промета.

**Програмска активност 0901-0003:** **Дневне услуге у заједници**

У оквиру Програма Социјална заштита, а на основу уговора о поверавању обављања линијског превоза бр. 1-404-368/2017 од 29.12.2017. године између Општине Горњи Милановац и Аутопревоз д.о.о. Чачак, којим се обезбеђује право на бесплатан превоз у неограниченом броју вожњи у дневном саобраћају на територији општине Горњи Милановац за одређене категорије путника (пензионери, инвалиди, слепи, болесни и сл.) за ове намене планирана су средства у износу од 33.260.000 динара.

 Стратегијом развоја социјалне заштите у општини Горњи Милановац дефинисано је и одређено место и улога социо-хуманитарних организација у реформи социјалне заштите. У том смислу за 2019 годину планирана су средства у износу од 500.000 динара за њихов рад и функционисање. Распоред средстава вршиће се по посебном акту Општинског већа на основу Правилника о реализацији програма рада и пројеката удружења у области социјалне и здравствене заштите.

**Програмска активност 0901-0005:Подршка реализацији програма Црвеног крста**

 За вршење јавних овлашћења Црвеном крсту средства се обезбеђују и у буџету јединице локалне самоуправе. Средства се обезбеђују у складу са законом, на основу њихових годишњих програма рада и финансијских планова који се достављају. За редовну делатност Црвеног крста у буџету је обезбеђено 1.400.000 динара.

 Једна од најзначајнијих активности, односно програма у области социјалне заштите - Народна кухиња реализује се преко Црвеног крста. За ову активност и набавку ланч пакета за сеоско подручје буџетом за 2019. годину предвиђено је 3.700.000 динара. Народна кухиња подразумева редовне оброке за најугроженије суграђане.

**Програмска активност 0901-0006:Подршка деци и породицама са децом –*инклузија***

 Инклузивно образовање подразумева различите врсте подршке ученицима у основном и средњем образовању којима се остварује финансијска и социјална подршка оним ученицима који имају сметње у развоју или потребу за помоћи у систему социјалне или здравствене заштите или пак у образовању. С тим у вези је организован и финансиран и рад Интерресорне комисије која је вршила процену потребе деце за неким од видова подршке која се сотварује кроз бесплатну кухињу, пружање услуге личног пратиоца детета са сметњама у развоју, плаћених третмана у сензорној соби или подршке дефектолога. Услуга лични пратилац детета током 2019. године финансираће се преко изабраног, лиценцираног пружаоца и њоме је обухваћено 23 деце школског узраста у основним школама на територији општине и при ШОСО „1. новембар“ у Чачку.

 У том смислу за овуПрограмска активност укупно је планирано 15.910.000 динара и то за следеће намене:

 - лични пратилац детета 12.420.000 динара,

 - кухиња 1.000.000 динара,

 - трошкови рада интерресорне комисије 1.300.000 динара,

 - материјал - дидактичка средства прилагођена

 за децу са сметњама 300.000 динара,

 - сензорне собе 200.000 динара,

 - путни трошкови у сензорне собе 690.000 динара.

**Програмска активност 0901-0007:Подршка рађању и родитељству**

 Општина Горњи Милановац кроз Одлуку о финансијској подршци породици за новорођену децу на територији општине Горњи Милановац ("Службени гласник општине Горњи Милановац", бр.20/2016) омогућила је финансијску помоћ породици за свако прво и другорођено дете на територији општине у износу од 60.000 динара (30.000 једнократно и 30.000 подењено у 6 месечних рата по 5.000 динара), односно за трећерођено и децу каснијег реда рођења од 100.000 динара (70.000 једнократно и 30.000 подељено у 6 месечних рата по 5.000 динара). У 2019. години ово право је остварено за укупно 340 деце, а циљана вредност за 2019. годину је 385 деце.

Као подршка рађању, опредељена су средства у износу 25.400.000 динара.

**Пројекат 0901-П1: Помоћ у кући старим лицима**

Помоћ у кући старим лицима је приоритетна услуга на подручју општине Горњи Милановац, изузетно разуђене у смислу веза са административним центром јер велики број старачких породица нема довољну, нити континуирану подршку најближих, која би задовољила минимум помоћи у кретању, храњењу, облачењу, одржавању хигијене. Општина је кроз поступак јавне набавке, преко изабраног, лиценцираног пружаоца обезбедила услугу за 147 корисника, и за овај пројекат обезбеђено је 14.650.000 динара.

**Пројекат 0901-П2: Студентске и ученичке стипендије**

Одлуком о стипендирању ученика и студената са територије општине Горњи Милановац ("Службени гласник општине Горњи Милановац", бр.20/2016) обезбеђена је стипендија за ученике и студенте са територије општине Горњи Милановац са пребивалиштем на територји општине под условом да су остварили успех преко 8,5 у претходној години (школе/студија) и да нису истовремено корисници републичке стипендије/кредита.

У складу са напред наведеном Одлуком за студентске и ученичке стипендије за 2019. годину планирано је 8.000.000 динара.

**Пројекат 0901-П3: Вантелесна оплодња**

У складу са Одлуком о остваривању права на накнаду трошкова за вантелесну оплодњу из буџета општине Горњи Милановац ("Службени гласник општине Горњи Милановац", бр.20/2016), обезбеђена су средства у износу од 1.800.000 динара за накнаду трошкова вантелесне оплодње за парове са пребивалиштем на територији општине, при чему је горња старосна граница за жену навршене 42 године. За жене старије од 38 финансира се сваки покушај вантелесне оплодње, а за млађе од 38, само уколико су претходно остварили два пута право на накнаду трошкова на терет средстава РФЗО.

**Пројекат 0901-П4: Финансијска подршка избеглим и расељеним лицима**

У складу са Локалним акционом планом за унапређење положаја избеглих, интерно расељених лица и повратника по основу споразума о реадмисији у општини Горњи Милановац од 2018-2022. предвиђено је да ће се сукцесивно у периоду трајања плана, користећи средства буџета и средстава по конкурсима Комесеријата за избеглице, као и донаторским конкурсима реше стамбене потребе ових лица кроз откуп сеоских домаћинстава или доделу пакета грађевинског материјала за унапређење постојећих стамбених јединица. За ове намене у буџету општине предвиђена су средства у износу од 1.880.000 динара.

**ПРОГРАМ 12 - ЗДРАВСТВЕНА ЗАШТИТА**

**Програмска активност 1801-0001: Функционисање установа примарне здравствене заштите**

**Функционална класификација 760: Здравство некласификовано на другом месту**

У оквиру Програма 12 – Здравствена заштита, ПА 0001 – Функционисање установа примарне здравствене заштите, Дому здравља у Горњем Милановцу планирана су финансијска средства у износу од 15.000.000 динара, а 15.000.000 динара за Апотеку Горњи Милановац.

**Програмска активност 1801-0002:Мртвозорство**

Средства у износу од 1.000.000 динара на економском конту 424 – Специјализоване услуге, планиране су за тзв. „мртвозорство“ као посебна програмска активност.

**Програмска активност 1801-0003: Спровођење активности из области друштвене бриге за јавно здравље**

У оквиру ове Програмске активности планирана су средства у износу од 20.000.000 динара за израду пројектне документације за реконструкцију и санацију зграде болнице у Горњем Милановцу.

**ПРОГРАМ 14 – РАЗВОЈ СПОРТА И ОМЛАДИНЕ**

**Програмска активност 1301-0001: Подршка локалним спортским организацијама, удружењима и савезима**

**Функционална класификација 810: Услуге рекреације и спорта**

 Укупно планирана средства за релизацију планираних активности у оквиру Програма 14 – развој спорта и омладине у 2019. години износе 48.100.000 динара.

Циљ спровођења програмске активности 1301-0001**:** Подршка локалним спортским организацијама, удружењима и савезима је да се обезбеде услови за задовољење потреба грађана у области спорта, утврђеног Законом и Одлуком о финансирању потреба и интереса грађана у области спорта на територији општине Горњи Милановац. Пружа се подршка локалним спортским организацијама, удружењима и савезима који имају значајан и дуготрајан утицај на подстицање и стварање услова за унапређење спортске рекреације, односно бављење грађана спортом, посебно деце, омладине, жена и особа са инвалидитетом; учешће у домаћим и европским клупским такмичењима; физичко васпитање деце предшколског узраста и школски спорт (унапређење физичког вежбања, рад школских спортских секција и друштава, општинска, градска и међуопштинска школска спортска такмичења и др);

 Укупно планирана средства за Програмску активност - Подршка локалним спортским организацијама, удружењима и савезима, износе 28.100.000 динара, што је на нивоу претходних година.

**Функционална класификација 620: Развој заједнице**

**Пројекат 1301-П1: Изградња затвореног базена**

За израду пројектне документације за изградњу затвореног базена опредељена су средства у износу од 10.000.000 динара. У вези ове инвестиције значајно је истаћи да је урађен идејни пројекат и да се ради на препарцелације и изради урбанистичког пројекта.

**Пројекат 1301-П2: Капитално одржавање дечјих игралишта**

Закапитално одржавање дечјих игралишта планирана су средства у износу од 10.000.000 динара

**ПРОГРАМ 2 – КОМУНАЛНАЛНА ДЕЛАТНОСТ**

**Програмску активност 1102-0001 – Управљање/одржавање јавног осветљења**

**Функционална класификација 640: Улична расвета**

Код Програма 2 – Комунална делатност, за Програмску активност 0001 – Управљање/одржавање јавног осветљења**,** опредељено је 23.000.000 динара. Од овог износа, само за плаћање рачуна за расвету у граду планирано је 18.000.000 динара, док се 5.000.000 динара односи на текуће поправке и одржавање.

**Функционална класификација 620: Развој заједнице**

**Програмска активност 1102-0002: Одржавање јавних зелених површина**

Што се тичеПА 0002 – Одржавање јавних зелених површина,за ову наменупланирано је 34.650.000 динара. Од овог износа 19.650.000 динара опредељено је за одржавање паркова и природних површина, аза одржавање и кошење банкина 15.000.000 динара.

**Функционална класификација 560:Заштитаживотне средине некласификована на другом месту**

**Програмска активност 1102-0003: Одржавање чистоће на површинама јавне намене**

Код ове Програмске активности планирана средства на годишњем нивоу износе 11.000.000 динара наменски за чишћење улица и тротоара у граду. Општина Горњи Милановац закључила је Уговор са ЈКП Горњи Милановац прању и чишћењу улица и тротоара. Предмет уговора је ручно чишћење тротоара површине 30.582м2, машинско чишћење улица укупне површине 16.916м2, чишћење стаза и платоа, као и ручно сакупљање папира са зелених површина у парковима површине 12.960м2, као и сакупљање папира и отпадног материјала са зелених појасева дрвореда и пражњење корпи за смеће са одвозом на градску депонију.

**Програмска активност 1102-0004: Зоохигијена**

Планирани расходи за програмску активност **ПА 0004** – **Зоохигијена** износе 2.100.000 динара.

 **ПРОГРАМ 6 – ЗАШТИТА ЖИВОТНЕ СРЕДИНЕ**

 **Програмска активност 0401-0004: Управљање отпадним водама**

**Функционална класификација 520: Управљање отпадним водама**

Код Програмске активности - Управљање отпаднимводама,планирано је 4.000.000 динара наменски за чишћење корита реке Деспотовице.

**ПРОГРАМ 7 – OРГАНИЗАЦИЈА САОБРАЋАЈА И САОБРАЋАЈНЕ ИНФРАСТРУКТУРЕ**

**Програмска активност 0701-0002:Oдржавање саобраћајне инфраструктуре**

**Функционална класификација 620: Развој заједнице**

У оквиру Програма 7 –Oрганизација саобраћаја и саобраћајне инфраструктуре, ПА 0002 – Oдржавање саобраћајне инфраструктуре, укупно планирана средства износе **456.900.000** динара. Од овог износа за зимску службу предвиђено је **15.000.000** динара, поправку семафора **1.200.000** динара, за текуће поправке и одржавање **42.700.000** динара(санација улица и тротоара 15.000.000, одржавање локалних и некатегорисаних путева 21.700.000 динара, хоризонтална сигнализација 2.500.000 динара и вертикална сигнализација3.500.000 динара).

Планирана средства за изградњу улица и тротоара у граду износе **300.000.000** динара.

За асфалтирање локалних путева предвиђено је **40.000.000** динара, а некатегорисаних путева **58.000.000** динара.

Планирани наменски добровољни трансфери у буџет општине од стране физичких и правних лица из сеоских месних заједница за асфалтирање некатегорисаних путева износе **14.000.000** динара.

**ПРОГРАМ 5 – ПОЉОПРИВРЕДА И РУРАЛНИ РАЗВОЈ**

**Програмска активност 0101-0001: Подршка за спровођење пољопривредне политике у локалној заједници**

**Функционална класификација 421: Пољопривреда**

 Што се тиче Програмске активности 0101-0001: Подршка за спровођење пољопривредне политике у локалној заједници, планирана средства износе **5.300.000** динара, и ова средства опредељена су за следеће намене:

* накнада противградним стрелцима 1.800.000 динара,
* набавка противградних ракета 2.000.000 динара,
* калцификација земљишта 1.400.000 динара,
* посета пољопривредном сајму 100.000 динара.

**Програмска активност 0101-0002: Мере подршке руралном развоју**

* дотације удружењима 200.000 динара,
* бесповратна подстицајна средства 43.900.000 динара.

**Пројекат 1101-П1: Оснаживање младих предузетника у сектору пољопривреде**

У циљу подршке ученицима завршних разреда стручног образовања за развијање породичних газдинстава Пројектом **Оснаживање младих предузетника у сектору пољопривреде** планирана су средства у износу од 600.000 динара.

 **Глава 02. Буџетски корисник: Фонд за заштиту животне средине**

**ПРОГРАМ 6 – ЗАШТИТА ЖИВОТНЕ СРЕДИНЕ**

**Функционална класификација 560: Заштита животне средине некласификована на другом месту**

У оквиру овог Програма, Фонду за заштиту животне срединепредвиђена су средства у износу од 15.000.000 динара, колико је планирано да се прикупи средстава по основу накнаде за заштиту и унапређење животне средине.

**Програмска активност 0401-0001:Управљање заштитом животне средине**

За ову програмску активност планирана су средства у износу од 1.400.000 динара од чега је 1.000.000 динара намењено за израду израду елабората, акционих и санационих планова и програма.

**Програмска активност 0401-0002: Праћење квалитета елемената животне средине**

 Праћење квалитета елемената животне средине обухвата контролу квалитета воде, ваздуха и буке и за ове намене је предвиђено 1.200.000 динара.

**Програмска активност 0401-0005: Управљање комуналним отпадом**

За Програмску активност 0401-0005: Управљање комуналним отпадом,за одвожење смећа из сеоских месних заједница опредељено је 11.000.000 динара,а за санирање тзв. „дивљих“ депонија 1.400.000 динара.

Програм коришћења Фонда за заштиту животне средине средстава донеће Општинско веће уз сагласност надлежног Министарства.

**Глава 03. Буџетски корисник: МЕСНЕ ЗАЈЕДНИЦЕ**

**ПРОГРАМ 15 – ОПШТЕ УСЛУГЕ ЛОКАЛНЕ САМОУПРАВЕ**

**Програмска активност 0602-0002: Месне заједнице**

**Функционална класификација 620: Развој заједнице**

 Из општих прихода буџета **месним заједницама** планирано 14.020.000 динара, и то за сталне трошкове 7.647.000 динара и 2.353.000 динара за набавку горива. Сва остала средства везана за текуће поправке и одржавање, изградњу комуналне инфраструктуре као и летње и зимско одржавање путева и изградњу и одржавање сигнализације по месним заједницама, билансирана су код Општинске управе по одговарајућим програмским активностима.

 За МЗ Прањани наменски је планирано 4.020.000 динара`на основу пресуде Привредног апелационог суда. Основни дуг је 1.720.000 динара, камата 1.800.000 динара а судски трошкови 500.000 динара.

**Глава 04. Буџетски корисник: ОСНОВНЕ ШКОЛЕ**

**ПРОГРАМ 9 - ОСНОВНО ОБРАЗОВАЊЕ И ВАСПИТАЊЕ**

**Програмска активност 2002-0001: Функционисање основних школа**

**Функционална класификација 912: Основно образовање**

 Основно образовање је делатност од непосредног друштвеног интереса и остварује се као јавна служба. Основни задатак школе је да омогући квалитетно образовање и васпитање за свако дете и ученика, под једнаким условима, без обзира где се школа налази, односно где се образовање и васпитање одвија. Основно образовање је обавезно и траје осам година, а остварује се у два образовно-васпитна циклуса. Образовно-васпитни рад обухвата наставу и друге облике оранизованог рада са ученицима.

 Ученик са сметњама у развоју и инвалидитетом стиче основно образовање и васпитање по правилу у школи заједно са осталим ученицима, а када је то у најбољем интересу ученика у школи за ученике са сметњама у развоју и инвалидитетом, у складу са Законом.

 У буџету општине планирана су средства у износу од **86.200.000** динара за текуће расходе, стручно усавршавање запослених; јубиларне награде и помоћ запосленима у основној, превоз ученика основне школе на удаљености већој од четири километра од седишта школе; превоз, смештај и исхрану деце и ученика са сметњама у развоју и инвалидитетом и њихових пратилаца, без обзира на удаљеност места становања од школе, превоз ученика на републичка и међународна такмичења, превоз запослених, капиталне издатке, заштиту и безбедност деце и ученика.

 Расходи за финансирање седам матичних основних школа са истуреним одељењима планирани су у износу од 83.920.000 динара. Распоред материјалних трошкова по школама је урађен у складу са Правилником о критеријумима и стандардима за финансирање установе која обавља делатност основног образовања и васпитања.

 У структури расхода највеће ставке представљају трошкови за превоз ученика и службена путовања запослених у износу од 17.290.000 динара, превоз наставника на посао у износу од 15.384.000 динара, и месечне карте за превоз 1.190.000 динара, што укупно чини 40,40% свих средстава која се издвајају за финансирање основног образовања. За сталне трошкове (трошкова платног промета, грејања, електричне енергије, комуналних услуга, трошкова телефона, интернета, осигурања, поштанских трошкова и слично) планирано је 26.100.000 динара, што је на нивоу плана за 2018. годину.

Такође, за исплату јубиларних награда запосленима планирано је 4.795.000 динара. За остале расходе, услуге по уговору опредељено је 3.423.000 динара, а за набавку материјала 5.894.000 динара. Значајна средства планирана су за текуће поправке и одржавање школских објеката 4.870.000 динара и за капитално одржавање 1.480.000 динара. Укупни трошкови материјала планирани су у износу од 6.103.000.000 динара (канцеларијски материјал, гориво, средства за хигијену, материјал за образовање, радна униформа, цвеће и зеленило, храна и пиће, набавка стручне литературе за запослене), што је на прошлогодишњем нивоу.

Средства за опремање школа су планирана са увећањем од 20% у односу на претходну годину и износе 2.685.000 динара.

 Велике проблеме у финансирању основног образовања представљају: велика разуђеност општине, велики број школских објеката за одржавање, велики број истурених одељења са малим бројем ученика, као и велики број нерентабилних аутобуских линија за превоз ученика и наставног особља.

На име смештаја деце са посебним потребама у специјализованим школама и накнада превоза за децу и пратиоце планирано је 2.280.000 динара.

Конкретни износи свих расхода по школама се утврђују финансијским планом.

**Глава 05. Буџетски корисник: СРЕДЊЕ ШКОЛЕ**

**ПРОГРАМ 10 - СРЕДЊЕ ОБРАЗОВАЊЕ И ВАСПИТАЊЕ**

**Програмска активност 2003-0001: Функционисање средњих школа**

**Функционална класификација 920: Средње образовање**

У средњем образовању за 2019. године постављени су циљеви у области Програма средњег образовања и васпитања у складу са прописаним стандардима и потребама које одговарају циљевима развоја општине. Циљеви су постављени уз поштовање Закона о основама система образовања, Закона о средњем образовању и васпитању, Правилницима донетим од стране Министарства просвете, науке и технолошког развоја и ШО и у складу са Посебним колективним уговором.

У оквиру програма планирани су послови у области средњег образовања у циљу обезбеђивања потребног обухвата средњошколског образовања. Реализација циљева прати се кроз индикаторе: број деце која су обухваћена средњим образовањем; затим, праћена је стопа прекида у средњем образовању уз аналитику према полу, етничкој припадности и типу насеља; праћен је број деце која се школују у редовним средњим школама на основу индивидуалног образовног плана (ИОП), као и број деце која су уписала школу према броју деце која су завршила школу.

Укупна планирана средства за **Програм 8 - Средње образовање и васпитање** износе 31.000.000 динара, што је на нивоу плана из претходне године.

 Највећа средства су планирана за сталне трошкове, пре свега трошкове грејања и електричне енергије, у износу од 10.677.000 динара што је за 10% мање у односу на 2018. годину, док је за трошкове превоза опредељено 4.650.000 динара.

 Трошкови путовања наставног особља на семинаре и саветовања заузимају значајно место у структури свих трошкова и износе 1.870.000 динара. Расходи за услуге по уговору су планиране на нивоу 1.717.000 динара, за материјал је опредељено 2.105.000 динара, а за текуће поправке и одржавање 1.963.000 динара. За капитално одржавање зграда опредељено је 550.000 динара, а за набавку опрему 2.608.000 динара што је за 40% више него у 2017, а на нивоу 2018. године.

За смештај деце са посебним потребама у специјализованим средњим школама и за превоз њихових пратилаца опредељено је повећање од 46% и износи 3.190.000 динара.

**Глава 06. Буџетски корисник: ПРЕДШКОЛСКА УСТАНОВА „СУНЦЕ“**

**ПРОГРАМ 8 – ПРЕДШКОЛСКО ВАСПИТАЊЕ И ОБРАЗОВАЊЕ**

**Програмска активност 2003-0001: Функционисање предшколских установа**

**Функционална класификација 911: Предшколско образовање**

 Програм предшколско васпитање и образовање јеу функцији омогућавања обухвата предшколске деце у вртићима. Такође програм треба да повећа правичност система а то је да повећа обухват деце из маргинализованих и социјално осетљивих средина. Васпитно образовни рад се односи на праћење, подстицање психофизичког развоја детета, васпитно-образовни рад, негу деце, превентивно здравствену заштиту, однос према детету, организацију дневног ритма живота унутар групе и на сарадњу са породицом. Бројне су активности које треба да доприносе квалитетној васпитној пракси која подразумева да се кроз васпитни програм, образовни и игровни материјал, методе рада са децом (укључујући центре активности, слободну игру и игру усмерену ка учењу), као и кроз дневни ритам са избалансираним активностима подстиче целовит дечји развој, развој њихове креативности, критичког мишљења, рано описмењавање и социјализација и стварају предуслови за успешан полазак деце у школу .

 Предшколска установа „Сунце“ је установа која се бави васпитањем и образовањем, негом и превентивном здравственом заштитом деце узраста од 1 – 6,5 година у складу са Законом о основама система образовања и васпитања. Средства за финансирање се обезбеђују из буџета локалне самоуправе, Министарства просвете, уплата родитеља за смештај и исхрану деце у установи, донација и др.

 Почетак рада новог дела Анекса је омогућио формирање нових група и пријем нове деце са листе чекања, а такође је довео до побољшања услова у којима деце бораве. И поред тога, број деце на листи чекања је и даље велики, тако да су потребни још већи смештајни капацитети. Инвестирање у рано васпитање и образовање обезбеђује значајне економске уштеде у каснијим образовним циклусима.

За рад и функционисање Предшколске установе „Сунце“ укупно планирана средства износе **189.840.000** динара. Треба нагласити да планирани приходи буџета по основу пружања услуга боравка деце у предшколским установама износе 41.700.000 динара. Средства из буџета Републике су планирана у износу од 9.000.000 динара и опредељују се за финансирање остваривања припремног предшколског програма.

 Зa плате запослених из буџета општине планирано је 128.500.000 динара. Из Републике је за финансирање плата, додатка и накнада запослених за реализацију припремног предшколског програма у 2019. години опредељено 9.000.000 динара.

За отпремнине и помоћ запосленима из буџетских средстава је планиран износ од 1.200.000. динара. Трошкови превоза запослених за 2019. годину планирани су у износу од 3.500.000 динара, што је значајно смањење у односу на претходну годину.

 За награде запосленима је планиран износ од 2.200.000 динара, а реч је о јубиларним наградама запосленима. У 2019. години 21 запослени стиче право на јубиларну награду.

Што се тиче осталих расхода, за сталне трошкове је планирано 12.600.000 динара. Значајно је истаћи да је гасификација урађена у објектима I, II и IV, објекат у Невадама код конфекције „Рудник“ се греје на лож уље, објекат на Руднику, такође на лож уље заједно са основном школом на Руднику, а објекат у Прањанима се греје на електричну енергију што значајно повећава трошкове грејања.

У оквиру сталних трошкова за комуналне услуге планирано је 1.100.000 динара, ПТТ трошкове 400.000 динанара и трошкове осигурања 300.000 динара.

Трошкови службених путовања (трошкови дневница, превоз на службеном путу, трошкови смештаја, превоз у јавном саобраћају на службеном путу, трошкови дневница васпитача за зимовање и остале додатне активности Установе) за 2019. годину планирани су у износу од 1.000.000 динара.

 Законом о основама система образовања и васпитања прописано је да се у буџету јединице локалне самоуправе обезбеђују средства за превоз деце и њихових пратилаца ради похађања припремног предшколског програма на удаљености већој од два километра. Трошкови путовања ученика, трошкови превоза деце која похађају припремни предшколски програм, као и њихових пратилаца, планирани су у износу од 1.000.000 динара.Ови трошкови су смањени увођењем јавног превоза од јануара 2018.

Планирана средства за услуге по уговору износе 9.000.000 динара. Највећи део ових расхода чине расходи по уговорима о привременим и повременим пословима.

 Укупно за набавку материјала за образовање, културу и спорт, хигијену и набавку намирница планирано је 15.900.000 динара. Од овог износа, за намирнице за припремање хране предвиђено је 11.500.000 динара.

Средства добијена по основу умањења у складу са одредбама Закона о привременом уређивању основица за обрачун и исплату плата, односно зарада и других сталних примања код корисника јавних средстава, планирана су на економској класификацији 465 - Остале дотације и трансфери у износу од 8.200.000 динара, а средства која је Установа обавезна да уплаћује Републици на основу Закона о професионалној рехабилитацији и запошљавању особа са инвалидитетом износе 1.200.000 динара.

 Остале дотације и трансфери се односе на средства која је Установа обавезна да уплаћује Републици на основу Закона о професионалној рехабилитацији и запошљавању особа са инвалидитетом. Ради се о обавези Установе да у складу са укупним бројем запослених, запосли четири инвалида, а у супротном је обавезна да уплаћује одређени износ сваког месеца за намене професионалне рехабилитације и запошљавања инвалида. Укупно планирана средства за ове намене износе 1.800.000 динара.

 Планирана је набавка опреме у износу од 1.300.000 динара, а реч је највећим делом о замени опреме у централној кухињи која је веома стара, док је за капитално одржавање зграда и објеката планирано 600.000 динара.

**Глава 08. Буџетски корисник: КУЛТУРНИ ЦЕНТАР**

**ПРОГРАМ 13 – РАЗВОЈ КУЛТУРЕ И ИНФОРМИСАЊА**

**Програмска активност 1201-0001: Функционисање локалних установа културе**

**Функционална класификација 820: Услуге културе**

 У оквиру Програмске активности - Функционисање локалних установа културе, Културном центру за 2019. години из буџета општине предвиђено је 30.891.000 динара, док је за реализацију четири пројекта у оквиру Програма 13 – развој културе и информисања овој установи опредељено додатних 1.670.000 динара.

 За плате 26 запослених планирано је 22.455.000 динара. За услуге по уговору из буџета је планирано 2.564.000 динара, а из сопствених средстава за ове намене додатних 5.805.000 динара.

Планирани расходи за струју, воду, трошкове путовања, набавку материјала и опреме, уз сопствене приходе омогућавају нормалан рад и функционисање ове установе.

Средства добијена по основу умањења у складу са одредбама Закона о привременом уређивању основица за обрачун и исплату плата, односно зарада и других сталних примања код корисника јавних средстава, планирана су на економској класификацији 465 - Остале дотације и трансфери у износу од 2.352.000 динара

**Пројекат 1201-П1:** **Међународно Бијенале минијатуре - прва фаза**

За прву фазу Међународног Бијенала уметности минијатуре из буџета општине Горњи Милановац су планирана средства у износу од 720.000 динара и сопствена средства од 300.000 динара. Средства ће бити утрошена на следеће активности/прве фазе/ Бијенала: хонораре, пријавне формуларе и њихову дистрибуцију, услуге превођења, рад селекционе комисије, рад међународног жирија (хонорари, путни трошкови, смештај), услуге шпедиције и др.

**Пројекат 1201-П2:** **Ликовна колонија „Мина Вукомановић Караџић“**

За Пројекат Ликовна колонија „Мина Вукомановић Караџић“ у буџету општине Горњи Милановац су наменски опредељена средства у износу од 400.000 динара и сопствена средства у износу од 150.000 динара. Средства ће бити утрошена за набавка материјала за рад уметника, смештај уметника, угоститељске услуге, опремање радова, штампу каталога и остало.

**Пројекат 1201-П3:** **Међународни фестивал кратког филма „Кратка форма“**

За пројекат Међународни фестивал кратког филма „Кратка форма“ у буџету општине Горњи Милановац наменски опредељена су средства у износу од 450.000 динара и 140.000 динара из сопствених средстава. Средства ће бити утрошена на штампу каталога, смештај учесника, угоститељске услуге и репрезентацију.

**Пројекат 1201-П4: „Дани Мије Алексића“**

 Кроз манифестацију „Дани Мије Алексића“ обнавља се сећање на славног глумца који потиче из нашег краја. За време трајања манифестације играју се предстве, приказују филмови, као и други културни програми у којима је присутан глумачки дух глумца кроз ликове. На тај начин се обогаћује културни програм нашег града кроз дела Мије Алексића. Наведена манифестација требало би да се уведе у редован програм рада Културног центра и да из године у годину постане препознатљив програм како установе, тако и града Горњег Милановца. Укупно планирана средства за овај пројекат износе 400.000 динара.

**Глава 09. Буџетски корисник: БИБЛИОТЕКА „БРАЋА НАСТАСИЈЕВИЋ“**

**ПРОГРАМ 13 – РАЗВОЈ КУЛТУРЕ И ИНФОРМИСАЊА**

**Програмска активност 1201-0001: Функционисање локалних установа културе**

**Функционална класификација 820: Услуге културе**

Укупно предвиђена средства за рад и функционисање установе библиотека „Браћа Настасијевић“ за 2019. годину износе **17.528.000** динара. Од овог износа, само за плате 13 запослених опредељено је 11.502.000 динара, док је за услуге по уговору планирано 1.712.000 динара, а за набавку књига 900.000 динара од чега је 400.000 динара из буџета општине.

Средства добијена по основу умањења у складу са одредбама Закона о привременом уређивању основица за обрачун и исплату плата, односно зарада и других сталних примања код корисника јавних средстава, планирана су на економској класификацији 465 - Остале дотације и трансфери у износу од 1.248.000 динара.

**Пројекат 1201-П1: Манифестација „Дани Настасијевића“**

Библиотека је као посебан пројекат планирала Манифестацију „Дани Настасијевића“. Трошкови пројекта износе 266.000 динара, а учешће буџетских средстава 206.000 динара.

**Глава 10. Буџетски корисник: МУЗЕЈ РУДНИЧКО-ТАКОВСКОГ КРАЈА**

**ПРОГРАМ 13 – РАЗВОЈ КУЛТУРЕ И ИНФОРМИСАЊА**

**Програмска активност 1201-0001: Функционисање локалних установа културе**

**Функционална класификација 820: Услуге културе**

Буџетском кориснику, Музеју рудничко-таковског краја за рад и функционисање у 2019. години планирана су буџетска средства у износу од 24.725.000 динара. За плате 15 запослених планирано је 14.591.000 динара, а за услуге по уговору 4.640.000 динара. Стални трошкови су на нивоу из предходне године и износе од 1.260.000 динара.

Средства добијена по основу умањења у складу са одредбама Закона о привременом уређивању основица за обрачун и исплату плата, односно зарада и других сталних примања код корисника јавних средстава, планирана су на економској класификацији 465 - Остале дотације и трансфери у износу од 1.680.000 динара.

Планирани сопствени приходи износе 1.800.000 динара.

**Пројекат 1201-П1: Ноћ музеја**

Пројекат под називом „Ноћ музеја“ обухвата активности поводом наведене манифестације и за овај пројекат су планирана средства у износу од 110.000 динара.

**Глава 11. Буџетски корисник: ТУРИСТИЧКА ОРГАНИЗАЦИЈА**

**ПРОГРАМ 4 – РАЗВОЈ ТУРИЗМА**

**Програмска активност 1502-0002: Туристичка промоција**

**Функционална класификација 473: Туризам**

Планирана средства за финансирање Туристичке организације, Програм 4 – Развој туризма из буџета општине за 2019. годину износе 10.392.000 динара, што је на нивоу претходне године.

Изменама Закона о буџетском систему укинути су подрачуни сопствених прихода, осим код установа из области културе, тако да се ова средства уплаћују у буџет општине. Планирана средства од Туристичке организације износе 1.200.000 динара.

Највећи део средстава, 3.738.000 динара планирано је за плате, за сталне трошкове 1.655.000 динара, а за услуге по уговору 1.540.000 динара.

**Пројекат 1501-П1: Присуство на сајмовима**

Основна делатност Туристичке организације општине је презентација туристичких потенцијала општине на бројним сајмовима (Сајам у Београду, Новом Саду, Нишу итд.). Трошкови пројекта обухватају котизацију, превоз, дневнице и смештај. За реализацију овог пројекта предвиђено 900.000 динара и то из буџета општине.

**Пројекат 1501-П2:** **Дани „Књегиње Љубице“**

 За пројекат Дани „Књегиње Љубице“ предвиђена су средства на економском конту 423-услуге по уговору у износу од 500.000 динара. Наведена манифестација из године у годину добија на значају, а препозната је и у Министарству трговине, туризма и телекомуникација, које у истом износу финансира наведену манифестацију.

**Глава 12. Буџетски корисник: ЈКП "ГОРЊИ МИЛАНОВАЦ"**

**ПРОГРАМ 4 – КОМУНАЛНЕ ДЕЛАТНОСТИ**

**Програмска активност 1102-0003: Одржавање чистоће на површинама јавне намене**

**Функционална класификација 510: Управљање отпадом**

 Предлогом одлуке о буџету општине Горњи Милановац за 2019. годину, у оквиру Програмске активности 1102-0003: Одржавање чистоће на површинама јавне намене предвиђено је да ЈКП „Горњи Милановац“ кроз субвенције добије средства из буџета у износу од 20.000.000 динара, и то за проширење и уређење депоније Вујан 10.000.000 динара, а за набавку камиона смећара, такође 10.000.000 динара.

**Програмска активност 1102-0003: Одржавање чистоће на површинама јавне намене** **Функционална класификација 510: Заштита биљног и животињског света и крајолика**

 ЈКП "Горњи Милановац" на име субвенције за одржавање Брда мира опредељено је 2.000.000 динара.

**Глава 13. Буџетски корисник: ЈП ЗА ВОДОСНАБДАВАЊЕ "РЗАВ"**

**ПРОГРАМ 4 – КОМУНАЛНЕ ДЕЛАТНОСТИ**

**Програмска активност 1102-0008: Управљање и снабдевање водом за пиће**

**Функционална класификација 630: Водоснабдевање**

Уговором о удруживању средства за изградњу бране и акумулације „Ариље – профил Сврачково“ предвиђено је да Републичка дирекција за воде учествује са 91,05%, а општине Ариље, Пожега, Лучани, Чачак и Горњи Милановац са 8,85%. Учешће општине Горњи Милановац требало би да износи 1,36%, и у том смислуЈП за водоснабдавање „Рзав“ за 2019. годину планирано је 6.800.000 динара.

**Глава 14. Буџетски корисник: ЈП ЗА ИЗГРАДЊУ ОПШТИНЕ**

**ПРОГРАМА 7 – OРГАНИЗАЦИЈА САОБРАЋАЈА И САОБРАЋАЈНЕ ИНФРАСТРУКТУРЕ**

**Програмска активност 0701-0002:Oдржавање саобраћајне инфраструктуре**

**Функционална класификација 620: Развој заједнице**

Изменама Закона о буџетском систему јавна предузећа од 1. децембра 2016. године више не могу бити индиректни корисници буџетских средстава. У том смислу, Скупштина општине Горњи Милановац донела је Одлуку о усклађивању оснивачког акта – Одлуке о оснивању Јавног предузећа за изградњу општине Горњи Милановац. Чланом 2. Одлуке предвиђено је да: „Јавно предузеће за изградњу општине Горњи Милановац има искључиво право трајног обављања делатности од општег интереса, и то: одржавање улица и путева, обезбеђивање јавног осветљења, управљање јавним паркиралиштима, одржавање јавних зелених површина, зимско чишћење коловоза од снега и леда, као и вођење инвестиционих послова за рачун општине, организације и надзора над спровођењем комуналних грађевинских радова, а све у циљу редовног задовољења потребе општине и крајних корисника. Обављање ових послова и вршење других поверених послова за потребе оснивача, предузеће врши у складу са уговором који се закључује са надлежним органом општине.“

 Као субвенција **Јавном предузећу** **за изградњу општине** предвиђена су средства у износу од 5.000.000 динара за набавку багера, теретног камиона, дробилице и грађевинског ваљка.

Полазећи од законских прописа и напред наведене Одлуке, сва средства која су у претходним годинама била билансирана код Јавног предузећа за изградњу општине Горњи Милановац, у Предлогу Одлуке о буџету за 2019. годину, распоређена су по одређеним програмима и програмским активностима у оквиру раздела 4 – Општинска управа. Имајући у виду да је Јавном предузећу додељено искључиво право за обављање напред наведених делатности, Јавно предузеће ће у оквиру свог Програма пословања предвидети средства за обављање ових активности, и то у следећим износима:

**Програм 2 – Комунална делатност**

**ПА 0001 – *Управљање/одржавање јавним осветљењем***

* Текуће поправке и одржавање **5.000.000**

 *- Одржавање јавног осветљења*

**ПА 0002 – О*државање јавних зелених површина***

* Специјализоване услуге **34.650.000**

 *- Одржавање паркова и природних површина 19.650.000*

 *- Одржавање и кошење банкина 15.000.000*

**Програм 6 – заштита животне средине**

**ПА 0004 – *Управљање отпадним водама***

* Текуће поправке и одржавање **4.000.000**

 *- Чишћење корита реке Деспотовице и потока*

**Програм 7 – Организација саобраћаја и саобраћајне инфраструктуре**

**ПА 0002 – Oдржавање саобраћајне инфраструктуре**

* Специјализоване услуге – *зимска служба* **15.000.000**
* Текуће поправке и одржавање **42.700.000**

 *- Санација улица 15.000.000*

 *- Одржавање локалних и некатегорисаних путева 21.700.000*

 *- Хоризонтална сигнализација 2.500.000*

 *- Вертикална сигнализација 3.500.000*

**Глава 15. Буџетски корисник: УСТАНОВА „СПОРТСКО-РЕКРЕАТИВНИ ЦЕНТАР“**

**ПРОГРАМ 14 – РАЗВОЈ СПОРТА И ОМЛАДИНЕ**

**Програмска активност 1301-0004: Функционисање локалних спортских установа Функционална класификација 810: Услуге рекреације и спорта**

 Свој програм рада Установа ,,Спортско-рекреативни центар” Горњи Милановац заснива на функционисању и обављању редовних активности установе односно обезбеђивање услова за рад установе, одржавање спортско-рекреативних објеката у оквиру спортског центра, подстицање и креирање услова за бављење спортом, као и пружање услуга корисницима у области спорта, културе, рекреације и забаве од интереса за општину Горњи Милановац.

 За рад и функционисање Установе, односноПрограмску активност 1301-0004: Функционисање локалних спортских установа, из буџета општине предвиђено је 21.147.000 динара, од чега је 4.425.000 динара од прихода који ће се остварити од коришћења хале, базена и пружања других услуга.

Највећи део расхода установе планиран је за плате – 8.359.000 динара. Остале накнаде за запослене (социјална давања, путни трошкови) планиране су у износу од 520.000 динара. За сталне трошкове (струја, грејање, вода, телефони и слично) планирано је 4.120.000 динара, 2.226.000 динара је планирано за услуге по уговору, 800.000 динара за текуће поправке и одржавање, а за набавку материјала 926.000 динара.

За фарбање градског базена издвојено је 1.500.000 динара, а за набавку опреме 430.000 динара.

**РАЗДЕО 5: ОПШТИНСКО ПРАВОБРАНИЛАШТВО**

**ПРОГРАМ 15 – ОПШТЕ УСЛУГЕ ЛОКАЛНЕ САМОУПРАВЕ**

**Програмска активност 0602-0004: Општинско правобранилаштво**

**Функционална класификација 133 - Остале опште услуге**

Општинско правобранилаштво надлежно је да у поступцима пред судовима, управним и другим надлежним органима заступа као законски заступник општину, њене органе и друга правна лица чије се финансирање обезбеђује из буџета, ради заштите имовинских права и интереса општине. Поред наведног, општинско правобранилаштво прати и проучава правна питања од значаја за рад органа и правних лица које заступа, посебно у погледу заштите њихових имовинских права и интереса, даје правна мишљења приликом закључивања уговора које закључују правна лица које заступа посебно уговора из области имовинско-правних односа.

 За Програмску активност 0602-0004: Општинско правобранилаштво, планирана су средства у износу од 3.995.000 динара. Највећи износ средстава опредељен је за плате троје запослених, и то 3.475.000 динара.

 У складу са чланом 28. Закона о буџетском систему, издаци за капиталне пројекте се исказују за три године. Да би се ова законска одредба применила, у општем делу Одлуке о буџету планирани су капитални пројекти за 2019, 2020. и 2021.

На основу члана 42. став 4. Закона о буџетском систему ("Сл. гласник РС", брoj 54/2009, 73/2010, 101/2010, 101/2011, 93/2012, 62/2013, 63/2013 – испр. 108/2013 и 114/2014, 142/2014, 68/2015, 103/2015, 99/2016 и 113/2017 ), Општинска управа општине Горњи Милановац – одељења за финансије, рачуноводство и локалну пореску администрацију доставља Нацрт одлуке о буџету општине Горњи Милановац за 2019. годину Општинском већу општине Горњи Милановац, ради утврђивања Предлога одлуке у складу са чланом 46. Закона о локалној самоуправи ("Сл. гласник РС", број 129/2007, 83/2014, 101/2016 – др.закон и 47/2018) и чланом 57. Статута општине Горњи Милановац ("Сл. гласник општине Горњи Милановац", број 23/2016), као и чланом 4. Одлуке о општинском већу ("Сл. гласник општине Горњи Милановац", брoj 24/2008) и да га као свој Предлог достави Скупштини општине Горњи Милановац на разматрање и доношење, у тексту који се доставља.